ועדת הכלכלה, כנסת 19, פרוטוקול מספר 292, 2014-06-18 09:00

יצחק וקנין: בוקר טוב.

יצחק וקנין: אני פותח את ישיבת ועדת הכלכלה.

יצחק וקנין: על סדר היום: תקנות הטיס (רישיונות לעובדי טיס)(תיקון), התשע"ד-2014.

יצחק וקנין: אנחנו ממשיכים בהקראת התקנות.

יצחק וקנין: הגענו לתקנה 37.

<איתי עצמון: תקנה 1, תיקון תקנה 37 לתקנות העיקריות, שנדונה אך טרם אושרה בדיון הקודם.

<אבישי פדהצור: ברשותך, אדוני, אני אקריא.

<אבישי פדהצור: אני רוצה להעיר.

<אבישי פדהצור: אם אדוני זוכר, בדיון הקודם התחיל דיון עם הציבור לגבי ההסדר שביקשנו לקבוע, לפיו צריכים לעבור מבחן רמה על כל סוג של כלי טיס, להבדיל ממה שקיים היום, שהגדול אוכל את הקטן.

<אבישי פדהצור: נפגשנו השבוע עם הציבור, שמענו את עמדתם ושקלנו אותה שוב.

<אבישי פדהצור: יש לנו הסדר שונה להציע, שמתחשב במה שהם אומרים, אבל לדעתנו עדיין שומר על רמה מתאימה של בטיחות.

<אבישי פדהצור: בגלל שזה גובש ממש אתמול בערב, אז אני אקריא את העקרונות.

<אבישי פדהצור: יש לי נוסח להציג אבל הוא מאוד ראשוני.

<אבישי פדהצור: אבקש מהוועדה, במידת הצורך, שתסמיך אותנו לחדד את הנוסח אם העקרונות יהיו מקובלות עליה.

<לאה ורון: אם אפשר לקבל את הטיוטה של הנוסח, אנחנו נצלם ונציג אותה בפני חבר הכנסת וקנין ועו"ד עצמון.

<יערה למברגר: גם אם זה היה אתמול בלילה, יכולתם לשלוח.

<לאה ורון: את לא רשומה לדיון.

<לאה ורון: אני מבקשת מנציגי משרד המשפטים להודיע לנו, כמו שנהוג, מקובל ומתבקש, על ההשתתפות לפני הגעתם לישיבות הוועדה.

<לאה ורון: אין מקום שהנציגים של ועדת הכלכלה ירדפו אחר הנציגים של משרד המשפטים על-מנת לדעת מי מהם יגיע לדיון ומי יגיע.

<יערה למברגר: אני מתנצלת.

<יערה למברגר: גברתי יודעת שבדרך-כלל אני מקפידה להירשם.

<אבישי פדהצור: למען שלמות התמונה אני אתחיל מהתחלה.

<אבישי פדהצור: בתוקף סמכותי לפי סעיפים 3(ב), 9, 46(א) ו- 168 לחוק הטיס, התשע"א-2011 להלן - החוק), לפי הצעת רשות התעופה האזרחית (להלן - הרשות), בהתאם לסעיף 197 לחוק, ובאישור ועדת הכלכלה של הכנסת, אני מתקין תקנות אלה: תיקון תקנה 37 בתקנה 37 לתקנות הטיס (רישיונות לעובדי טיס), התשמ"א-1981 (להלן - התקנות העיקריות) - בכותרת השוליים, במקום "לטייס פרטי" יבוא "לבעל רישיון טייס פרטי"; במקום תקנת משנה (א) יבוא: "(א) לא ישמש בעל רישיון טייס פרטי בתפקיד טייס של כלי טיס לפי הגדר שברישיונו אלא אם כן עמד במבחן רמה תקופתי, תוך 24 החודשים שקדמו לאותה טיסה, הכולל מבחן בידע מקצועי ומבחן מעשי על כלי טיס מאותו הגדר, כאמור בתקנה זו; המבחן ייערך בידי בוחן או בידי מחזיק ברישיון מדריך טיס לפי בחירת הטייס, ואולם, המבחן לא ייערך ברציפות בידי אותו מחזיק ברישיון מדריך טיס, אלא אם כן אישר זאת המנהל מטעמים שיירשמו".

<איתי עצמון: "מטעמים שיירשמו" זאת תוספת שנדונה בישיבה הקודמת.

<אבישי פדהצור: בתקנת משנה (ב), לפני "טייס פרטי" יבוא "בעל רישיון ";

<אבישי פדהצור: זה תיקון של ניסוח בלבד.

<אבישי פדהצור: במקום תקנת משנה (ה) יבוא: כאן אני אקריא לאט ואם יש צורך אני אסביר כי ההסדר החדש שאנחנו מציעים.

<אבישי פדהצור: "(ה) על אף האמור בתקנת משנה (א) – היו ברישיון הטייס הגדר אווירון מקבוצה א' וכן הגדר אווירון מקבוצה א', יצא הטייס ידי חובתו לפי תקנת משנה (א), אם יעמוד במבחן רמה לעניין הגדרים אלה על אווירון מקבוצה ב'".

<אבישי פדהצור: פה יש לנו חריג לכלל שקבענו קודם.

<אבישי פדהצור: פה במפורש הגדול מקבוצה ב', אוכל את הקטן מקבוצה א', לגבי הגדר אווירות.

<אבישי פדהצור: היו ברישיון הטיס הגדר רישיון מקבוצה א' וכן הגדר אווירון זעיר מקבוצה א', יצא הטיס ידי חובתו לפי תקנת משנה א' אם יעמוד במבחן רמה לעניין הגדרים אלה על אווירון מכל אחת מהקבוצות לסירוגין".

<אבישי פדהצור: אלה שתי קבוצות שונות, האווירון והאווירון הזעיר.

<אבישי פדהצור: בגלל שיש להם מאפיינים דומים אך לא זהים אז אנחנו אומרים, פעם בשנתיים, אלטרנטיבית, אחד אחר.

<אבישי פדהצור: היו ברישיון הטייס הגדר אווירון מקבוצה א', הגדר אווירון מקבוצה ב' וכן הגדר אווירון זעיר מקבוצה א', יצא הטייס ידי חובתו, לפי תקנת משנה א', לעניין הגדרים אלה אם יעמוד, בנוסף על האמור בפסקה 1, גם במבחן רמה לעניין הגדר אווירון זעיר מקבוצה א', תוך 48 חודשים שקדמו לטיסה כאמור".

<אבישי פדהצור: אני אסביר: אמרנו באופן עקרוני שעל כל הגדר ברישיון אני צריך לעבור מבחן בנפרד.

<אבישי פדהצור: אמרנו שיש לנו פה משפחות של חריגים ויש שתי משפחות שנגזר מהן חריג שלישי.

<אבישי פדהצור: המשפחה הראשונה היא: אווירון קבוצה ב' ואווירון קבוצה א'.

<אבישי פדהצור: בגדול, אווירון קבוצה ב' זה אווירון דו-מנועי, אווירון קבוצה א' זה אווירון חד מנועי.

<אבישי פדהצור: בתחילה סברנו שצריכים להיבחן על כל אחד מהם בנפרד.

<אבישי פדהצור: רצינו בעניין הזה גם ללמוד מהגויים.

<אבישי פדהצור: אחרי הדיון המקצועי ואחרי שיקול מקצועי החלטנו שאין צורך.

<אבישי פדהצור: אם אני נבחן על דו מנועי, זה אוכל גם את החד מנועי, זה מספיק לצרכיו.

<אבישי פדהצור: לכן במקרה הזה, אם יש לי רק הגדר דו מנועי וחד מנועי ונבחנתי על הדו מנועי, זה מספיק לי על החד מנועי.

<אבישי פדהצור: עכשיו אנחנו הולכים למקרה אחר.

<אבישי פדהצור: יש לי ברישיון הגדר אווירון קבוצה א' ויש לי הגדר אז"מ, אווירון זעיר משקל, שעוד מעט זה יהיה מז"מ, מטוס זעיר משקל.

<אבישי פדהצור: לפי תקנת משנה א', אני צריך להיבחן גם על זה וגם על זה.

<אבישי פדהצור: סבורים אנשי המקצוע ברת"א שיש דמיון מספיק בין שני כלי הטייס בשביל לאפשר להיבחן על אחד מהם אבל לסירוגין.

<אבישי פדהצור: זאת אומרת, אינך יכול להיבחן לנצח על החד מנועי אלא אתה צריך פעם בשנתיים חד מנועי, דו מנועי.

<אבישי פדהצור: המקרה השלישי הוא עוד יותר מיוחד, שבו יש לי ברישיון גם אווירון קבוצה א', גם אווירון קבוצה ב' וגם אז"מ.

<אבישי פדהצור: בהמשך למה שאמרנו קודם, יש לי פה בעיה, כי אם אנחנו הולכים רק על ההסדרים האלה, אז אווירון קבוצה ב' אוכל את א', א' אוכל את האז"מ, אז יוצא שלכאורה אני לעולם לא צריך לטוס על האז"מ שלנו.

<אבישי פדהצור: לכן אנחנו אומרים, וזאת גם בהמשך להצעתו של מר זלקין, שלא נדרוש ממך כל שנתיים את האז"מ, אבל כל 4 שנים תרענן את הזיכרון שלך, כי יכול להיות שזאת ההזדמנות היחידה שלך להיבחן על חד מנועי בתקופה הזאת.

<אבישי פדהצור: לכן, כל שנתיים ימשיכו הדו-מנועי ואחת ל-4 שנים גם על הדו-מנועי וגם על האז"מ.

<אבישי פדהצור: בסופו של יום זה שיפור די משמעותי של המצב הקיים היו.

<אבישי פדהצור: שוב, מבלי לפגוע בבטיחות הטיסה.

<אבישי פדהצור: זה ההסדר שאנחנו מציעים לעניין תקנה 37.

יצחק וקנין: יש הערות?

<שלמה זלקין: אני מדריך טיסה וטייס וחבר באגודת התעופה.

<שלמה זלקין: ברשותך אני אחזור ל-2א לגבי מדריך טייס.

<שלמה זלקין: אמרתי את זה גם בפעם הראשונה.

<שלמה זלקין: המבחן מתבצע על-ידי מדריך טייס ופה כתוב: "לא יתבצע ברציפות על-ידי אותו מדריך".

<שלמה זלקין: אני הצעתי שיהיה יותר מפעם אחת, פעמיים או שלוש עם אותו מדריך ואז יעברו למדריך אחר, כדי ליצור את הגיוון שנדרש.

<שלמה זלקין: אם אתה עושה מבחן פעם בשנתיים, אין צורך מייד לעבור למדריך אחר בפעם הבאה.

<גיורא רום: מייד זה כעבור שנתיים.

<שלמה זלקין: נכון.

<גיורא רום: אתה רוצה שניכנס לזה?

יצחק וקנין: תן לי.

יצחק וקנין: למה אני צריך להיכנס לקטע הזה בכלל, תסביר לי?

<שלמה זלקין: מפני שעד היום לא היתה שום בעיה.

<שלמה זלקין: נכון שהיו אנשים שנבחנו 10 ו-20 שנה על ידי אותו בוחן.

יצחק וקנין: למה אני צריך להיכנס לעניין הזה אצל מי הוא נבחן?

<שלמה זלקין: כי לפעמים זה יוצר קושי אצל הטייסים שמחפשים מדריך שהוא מכיר אותו ורוצה לטוס איתו.

יצחק וקנין: אבל זה מבחן.

יצחק וקנין: אני צריך לחפש מישהו שהוא מכיר אותו במבחן?

יצחק וקנין: בכל זאת, מישהו צריך לבחון אותך ולדעת את היכולת שלך.

<שלמה זלקין: אני לא רוצה להתעקש על זה, אדוני.

יצחק וקנין: זה כמו שתגיד שתבחר את הטסטר שלך.

<גיורא רום: לא יהיה בוחן שיבחן ברציפות.

<גיורא רום: עברנו את זה, אכלנו בנושא הזה קורצה, אני לא מוכן לזה יותר.

יצחק וקנין: אם זאת ההערה שלך, אני לא מקבל.

<שלמה זלקין: לגבי ההגדרות של A ו-B.

<שלמה זלקין: כמו שנשמע פה, באמת השתמשו בביטוי אווירון מקבוצה ב' או אווירון דו מנועי.

<שלמה זלקין: לכן התשובה היא דו מנועי ולא אווירון קבוצה ב', מפני שיש לנו גם קבוצה ג'.

<שלמה זלקין: קבוצה ג' זה מטוסים מונעים על-ידי מנועי סילון, בין אם זה סילון בלבד, ובין אם זה סילון שמסובב פרופלור, כמו הרקולס או יותר קטנים.

<שלמה זלקין: לכן בעצם ההגדרה הנכונה היא מטוס רב מנועי.

<שלמה זלקין: זה גם הרישיון שהיום רת"א נותנת.

<שלמה זלקין: פעם הם היו נותנים ברישיון A, B, C.

<שלמה זלקין: היום זה בוטל.

<שלמה זלקין: כתוב אווירון חד מנועי או אווירון רב מנועי.

<שלמה זלקין: כך כתוב ברישיון שהם נותנים.

<שלמה זלקין: הסיבה לכך היא שכשיש בעיה טכנית.

<שלמה זלקין: במטוס דו מנועי יש לך פרופלורים.

<שלמה זלקין: אם הולך מנוע אחד הפרופלור עוצר, הוא למעשה מסתובב על-ידי הרוח, יוצר גרר וצריכים לסדר את הבעיה הזאת.

<שלמה זלקין: זאת הבעיה גם בדו-מנועי שזה שונה מח-מנועי.

<שלמה זלקין: אני אומר שצריך להגיד אווירון רב-מנועי, בין אם זה קבוצה ב' או קבוצה ג'.

יצחק וקנין: השאלה האם זה לא מכניס אותך לקטגוריות אחרות?

יצחק וקנין: התיקון שאתה מבקש לא יכניס אותנו לקטגוריה שלא נמצאת בתוך הפול הזה?

<שלמה זלקין: היום בתקנות הקיימות כתוב: הקבוצה הגבוהה ביותר.

<שלמה זלקין: C זה הכי גבוה.

<שלמה זלקין: עכשיו רת"א רוצה לרדת בכלל ל-A.

<שלמה זלקין: הסכימו להכניס B ו-A ביחד.

<שלמה זלקין: אבל מה עם C? הרי C, מטוס טורבו פרו, אותן בעיות שיש לך בקבוצה B, שהולך לך מנוע ויש לך בעיה עם פרופלור, אותה בעיה קיימת גם בקבוצה C.

<שלמה זלקין: לכן אני מבקש שקבוצה C תיכלל.

<שי פופר: אני מאגודת התעופה.

<שי פופר: עמדתנו, שעשתה נכון רת"א שהתחילה להרחיב.

יצחק וקנין: במידה ויידרש על-ידי אחד מהגורמים בשולחן הזה, או אפילו על-ידי היועץ המשפטי, כי לא ראו את הנוסח לפני כן, אני אפתח ואעשה דיון מחדש.

יצחק וקנין: אנחנו נאשר את הנוסח אבל אם יידרש על-ידי אחד הגורמים, או על-ידי היועץ המשפטי של הוועדה, נפתח את הדיון.

<שי פופר: עמדת אגודת התעופה היא שנכון עשתה רת"א שהתחילה לטייס פרטי בלבד לפתוח את היריעה ולהקל, ושיעשה על הקצבות.

<שי פופר: עמדתנו היא שאפשר היה להרחיב את זה לכל הקצוות, מקצה אל קצה, כולל C, B, A ואז"מ, אבל יחד עם זאת, אנחנו חושבים שההצעה שרת"א מביאה היום לוועדה היא ראויה, עושה היגיון ואנחנו תומכים בה.

<יערה למברגר: גם אני לא ראיתי את הנוסח, אני חושבת שנצביע על העיקרון.

<יערה למברגר: חוץ מהנוסח זה צריך לעבור חקיקת משנה וזה לא נשמע לי גם ניסוח של תקנה.

<יערה למברגר: "יצא ידי חובתו", זה לא ניסוח.

יצחק וקנין: אמרתי שאנחנו נאשר את זה בכפוף לכך שבמידה ואתם תחשבו, או היועץ המשפטי או גורם אחר שיושב סביב השולחן, יבקש, אני אעשה דיון מחדש.

<לאה ורון: עו"ד למברגר מבקשת, שככל שמדובר רק בשינויי נוסח ולא בשינויי מהות, להסמיך את עו"ד עצמון, בסיוע של עו"ד למברגר להכניס תיקוני נוסח.

יצחק וקנין: זה מקובל, אין בעיה.

<עמרי טלמון: ישנו גם כלי טייס שקוראים לו דאון.

<עמרי טלמון: כשמרחיבים את היריעה, אז אני סבור שכדאי להכניס לחבילה גם את הדאון.

<עמרי טלמון: מי שמחזיק הגדר דאון ואווירון זעיר, אז אותו סיפור, פעם זה ופעם זה.

<עמרי טלמון: אם הוא מחזיק גם קבוצה A, גם שם צריך לתפוס.

<עמרי טלמון: דרך אגב, אני מחזיק רישיון אמריקאי מלא של קבוצה A, קבוצה B ודאון.

<עמרי טלמון: את המבחן הדו שנתי תמיד עשיתי על דאון.

<עמרי טלמון: שם זה תופס לכל הגובה.

<עמרי טלמון: אני מבקש גם להכניס את הדאונים לתוך הרוטציה.

<אבישי פדהצור: יושב פה ארז פלס, ראש אגף רשויות עובדי טייס שהוא הגורם המקצועי שמופקד על זה.

<אבישי פדהצור: אני אענה ואם יש צורך הוא ישלים.

<אבישי פדהצור: ההסדר שקיים היום ברור.

<אבישי פדהצור: כל פעם שמתקנים הסדר, זה לא עניין שפותחים הכול מחדש.

<אבישי פדהצור: ברור לנו לאן זה יכול להביא את כל הצדדים.

<אבישי פדהצור: לגופו של עניין, התקנות מגדירות במפורש את הקבוצות הרלוונטיות.

<אבישי פדהצור: הן מדברות על אווירון קבוצה א', אווירון קבוצה ב', אווירון קבוצה ג' וכלי טייס מקבוצה ד'.

<אבישי פדהצור: בשביל ליצור אחידות, ובגלל שיש שונות משמעותית ומהותית בין כלי הטיס בקטגוריות השונות, למרות מה שנאמר פה שהגדול אוכל את הקטן, זה לא תמיד מדויק בכל ההיבטים של הטיפול בכלי הטייס.

<אבישי פדהצור: לכן, הדברים האלה נשקלו אצלנו והוחלט למקד את ההסדר הזה רק לאווירון מקבוצה ב', ורק לאווירון מקבוצה א' ולאז"מ ביחס לאווירון קבוצה א', בגלל השונות והדמיון הרלוונטיים.

<אבישי פדהצור: יתקן אותי ארז פלס אם יש צורך, הדאון הוא כלי שונה במהות מכלי הטייס הממונעים ולו מהטעם הפשוט שהוא לא ממונע.

<אבישי פדהצור: התנהגותו אחרת וכו'.

<אבישי פדהצור: אני לא יודע מה נהוג באמריקה.

<אבישי פדהצור: כאן זה לא אמריקה.

<אבישי פדהצור: בסופו של יום מי שאחראי על בטיחות תעופה אזרחית בישראל זה מנהל רת"א שיושב כאן לצידי, עברי בן עברי.

<אבישי פדהצור: לכן, אנחנו לא סבורים שיש לשנות את התקנות בכיוונים שהוצעו כאן.

יצחק וקנין: עוד הערות?

<שי פופר: למרות שאנחנו מסכימים להסדר שרת"א מביאה, מתחת לעיקרון שאנחנו רוצים להיות ככל האפשר מתואמים, אני רוצה להסב את תשומת לבה של הוועדה שלטעמנו מבחן רמה אינו מבחן לטייס האם הוא יודע לטוס או לא.

<שי פופר: לכן ההערה של עמרי היא הערה נכונה.

<שי פופר: כמו כן ההערה של שלומי היא נכונה.

<שי פופר: מבחן רמה שנערך אחת לשנתיים, שנה או ארבע, הוא לא זה שבודק אם טייס הוא מיומן או לא כי זה נבדק לעיתים קרובות הרבה יותר.

<שי פופר: ההסדר שרת"א מציעה הוא מקובל עלינו וראוי אבל ההערות האלה נכונות.

<עמרי טלמון: אני במקרה גם הייתי מדריך ראשי דאייה, אז על דאונים אני משהו מבין.

<עמרי טלמון: אז אבישי צודק, דאון זה לא מטוס.

<עמרי טלמון: אבל מה שכל טייס דאון מנחית בהצלחה, איירבוס על ההדסון, אני לא בטוח שטייס אירבוס ינחית דאון.

<עמרי טלמון: טייסים של אייר קנדה דאו עם 767.

<עמרי טלמון: זאת אומרת, הדאון הוא לא מדרגה אחת מלמטה, יכול להיות שהוא מדרגה מלמעלה.

<עמרי טלמון: מי שיודע להטיס דאונים, קל לו יותר מהמטוסים האחרים בזמן חירום.

<עמרי טלמון: דאון, מרגע שהוא ניתק מאמצעי הגרירה שלו, הוא במצב של נחיתת עומס.

<שלמה זלקין: גילוי נאות.

<שלמה זלקין: מדריך הדאייה שלי הראשון היה אצל עמרי טלמון שלימד אותי לטוס כבר ב-1981 וקיבלתי רישיון ברת"א.

<שלמה זלקין: אני מסכים לקונספציה.

<שלמה זלקין: אני גר בניו-יורק, אני ראיתי את המטוס נוחת בהדסון.

<שלמה זלקין: אותו טייס שנחת בהדסון סיפר לכולם שהוא היה טייס בחיל האוויר.

<שלמה זלקין: הוא רק שכח לספר שהוא גם היה מדריך דאייה.

<שלמה זלקין: את זה הוא לא רוצה לספר עד שגילינו את זה.

<אבישי פדהצור: חסר רק שהיתה לו אימא יהודייה.

<אבישי פדהצור: האם זה רלוונטי לענייננו?

<לאה ורון: אני בעוונותיי הרבים קצבתי לישיבה הזאת זמן מאוד קצר.

<לאה ורון: הייתי מבקשת שתנסו לסכם.

<גיורא רום: כשהלכנו לפגישה עם הציבור, ההנחיה לאנשים שלנו היתה, לאחד את שני סוגי המטוסים, מה שנהוג לקרוא, קבוצה א' וקבוצה ב'.

<גיורא רום: זאת היתה הנחיה שלי.

<גיורא רום: אני מתנגד באותה הזדמנות להכניס לתוך הסידור כלי טייס שתפיסת ההטסה שלהם שונה.

<גיורא רום: זה דאונים, ג'ירוקופטרים, הליקופטרים וכיוצא באלה.

<גיורא רום: זה כלי טיס וזה כלי טיס, זה עולמות אחרים לגמרי.

<גיורא רום: אני לא חושב שנכון לאחד את זה.

<שלמה זלקין: אני חושב שכדאי לשמוע מאדם שיש לו את כל ההגדרים כדי לקבל חוות דעת מה שווה למה, מה דומה למה ומה לא דומה.

<שלמה זלקין: אני חושב שאני אחד היחידים וכמובן עמרי.

<שלמה זלקין: אז כמובן שאם צריך להשוות למישהו שיודע וטס על הכלים האלה, החל ממטוסי סילון, טורבו פרופ, דו מנועים, חד מנועים, אז"מים, דאונים ומטוסים ימיים.

<גיורא רום: אנחנו עושים תקנות לכולי עלמא.

<גיורא רום: אנחנו צריכים קצת שכל ישר.

<גיורא רום: אנחנו גם לא חייבים להיות כבשה בשביל להיות הרועה של העדר.

<גיורא רום: אני טסתי קצת על דאון, נחתי בלי מנועים בפוגה מגיסטר לפני שהוא נחת בהדסון.

<גיורא רום: נחתי גם נחיתת אונס, אפילו שלא הייתי טייס של איירבאס.

<גיורא רום: כל טייס צריך לדעת לעשות נחיתת אונס, אין בזה רבותא.

<גיורא רום: עדין זה לא הופך את הדאון.

<גיורא רום: יש במטוס עשרות פעולות שאי-אפשר לעשות אותן בדאון כי צריך מנוע.

יצחק וקנין: קיבלתי את העמדה.

יצחק וקנין: אני מצביע על פי הנוסח בכפוף למה שאמרתי, שבמידה ויהיו הערות נפתח את הדיון.

<איתי עצמון: או אם יתעורר קושי מהותי.

<לאה ורון: וכמובן בכפוף לשינוי הנוסח הטכני.

יצחק וקנין: מי בעד?

יצחק וקנין: מי נגד?

יצחק וקנין: בעד – רוב

יצחק וקנין: נמנעים – אין הסעיף אושר.

יצחק וקנין: הסעיף אושר.

<אבישי פדהצור: החלפת תקנה 38 במקום תקנה 38 לתקנות העיקריות יבוא: "מבחן רמה תקופתי לבעל רישיון טייס מסחרי ולבעל רישיון טייס תובלה בנתיבי אוויר 38.

<אבישי פדהצור: לא ישמש בעל רישיון טייס מסחרי או בעל רישיון טייס תובלה בנתיבי אוויר (בתקנה זו - בעל רישיון) כטייס בכלי טיס לפי הגדר שברישיונו אלא אם כן עמד במבחן רמה תקופתי כמפורט להלן: לגבי הגדר שהוא עושה בו שימוש במסגרת העסקתו על-ידי בעל רישיון הפעלה אווירית - כמפורט בתקנות ההפעלה; לגבי הגדר שהוא עושה בו שימוש שלא במסגרת העסקתו על-ידי בעל רישיון הפעלה אווירית - כמפורט בתקנה 37; על אף האמור בפסקה (2), לעניין מדריך טיס המשמש מדריך אישי כאמור בתקנה 34(2)ב.

<אבישי פדהצור: , יחולו הוראות תקנה 37 כשהוראות תקנה 37(א) יחולו בשינויים אלה: במקום "תוך 24 החודשים שקדמו לאותה טיסה" יקראו "תוך 12 החודשים שקדמו לאותה טיסה"; במקום "בידי בוחן או בידי מחזיק ברישיון מדריך טיס לפי בחירת הטייס" יקראו "בידי בוחן"; ב.

<אבישי פדהצור: על אף האמור בתקנת משנה (א), בעל רישיון - שנדרש לעמוד במבחני רמה כאמור בתקנת משנה (א)(1), ו- (2) או (3) ועמד במבחן רמה לפי תקנת משנה (א)(1) - לא יידרש לעמוד גם במבחן רמה לפי תקנות משנה (א)(2) או (3); שנדרש לעמוד במבחני רמה כאמור בתקנת משנה (א)(2) ו- (3) ועמד במבחן רמה לפי תקנת משנה (א)(3) - לא יידרש לעמוד גם במבחן רמה לפי תקנת משנה (א)(2);".

יצחק וקנין: הסבר.

<אבישי פדהצור: תקנה 38 היום, כותרתה: מבחן רמה לטייס מסחרי.

<אבישי פדהצור: התקנה, גם בכותרתה וגם בתוכנה מערבבים בין סוג הרישיון שיש לאדם לבין ההפעלה שבה הוא מעורב.

<אבישי פדהצור: למעשה התקנה היום חסרה.

<אבישי פדהצור: למשל, אם יש לי רישיון טייס מסחרי אבל אני לא משמש בהפעלה מסחרית אלא אני טייס פרטי, לפי תקנה 38 אני אמור להיבחן לפי תקנות ההפעלה.

<אבישי פדהצור: אם אני הולך, כטייס שאינו מועסק על-ידי חברה, לתחנות ההפעלה, אין לי מבחן.

<אבישי פדהצור: יש פה חור, יש פה ואקום.

<אבישי פדהצור: אנחנו מנסים עכשיו לסתום את החור הזה.

<אבישי פדהצור: לגבי בעלי רישיונות, טייס מסחרי וטייס תובלה בנתיבי אוויר, בכל שלושת סוגי ההעסקה.

<אבישי פדהצור: או שהם מועסקים על-ידי מפעיל אווירי, או שהם לא מועסקים על ידי אף אחד.

<אבישי פדהצור: הם טייסים בהפעלה כללית רק שיש להם רישיון מסחרי ורישיון טייס תובלה בנתיבי אוויר.

<אבישי פדהצור: המקרה השלישי הוא, שהם אינם מועסקים על-ידי בעל רישיון הפעלה אווירית אבל הם כן עוסקים בהדרכה אישית.

<אבישי פדהצור: לגבי בעל רישיון טייס מסחרי ובעל רישיון טייס תובלה בנתיבי אוויר, שלא מועסקים על-ידי בעל רישיון הפעלה אווירית ולא משמשים בהדרכה אישית, זאת אומרת, עושים שימוש בזכויותיהם כטייס פרטי, אנחנו אומרים שמבחן הרמה שיחול עליהם זה מבחן הרמה שחל על בעל רישיון טייס פרטי.

<אבישי פדהצור: לא מציעים שירות לציבור, לא נותנים שירות לציבור ולכן מבחן הרמה הזה מתאים ומספיק להם.

יצחק וקנין: הוא מקל.

<אבישי פדהצור: הוא מבחן מקל אבל אנחנו עוד לא יודעים מה חמור.

<אבישי פדהצור: תכף נראה.

<אבישי פדהצור: לגבי בעל רישיון טייס מסחרי ובעל רישיון טייס תובלה שמועסק בידי בעל רישיון הפעלה אווירית, אנחנו אומרים לו שהוא נבחן לפי מה שבעל רישיון הפעלה אווירית חייב לבחון אותך לפי תקנות ההפעלה.

<אבישי פדהצור: בזה לא שינינו דבר.

<אבישי פדהצור: המקרה השלישי שלנו הוא מקרה מיוחד.

<אבישי פדהצור: מדובר באדם שמצד אחד יש לו רישיון טייס מסחרי ורישיון טייס תובלה בנתיבי אוויר והוא עוסק בהדרכה אישית.

<אבישי פדהצור: זאת אומרת, מציע איזה שירות לציבור.

<אבישי פדהצור: מצד שני, הוא לא מועסק על-ידי חברה.

<אבישי פדהצור: עכשיו אנחנו שואלים מה יחול עליו?

<אבישי פדהצור: מצד אחד, הוא לא מועסק על-ידי חברה אז לא נחיל עליו את מבחני החברה.

<אבישי פדהצור: מצד שני, הוא לא עוסק רק בהפעלה כללית, הוא נותן שירות לציבור והוא מדריך.

<אבישי פדהצור: אז צריך לתפור לו איזו חליפת ביניים.

<אבישי פדהצור: חליפת הביניים שאנחנו מציעים לתפור לו כאן, על-מנת לקרב אותו עד כמה שניתן לדרישות ממי שמועסק על-ידי חברת תעופה, הן כדלקמן: קודם כל המבחן מבחינת התוכן הוא המבחן שלפי תקנה 37, מבחינת העניינים שמפורטים שם.

<אבישי פדהצור: אבל, הן מבחינת התדירות והן מבחינת מי בוחן, אנחנו מחמירים איתו.

<אבישי פדהצור: הוא צריך להיבחן כל שנה במבחן רמה, כמו שנבחנים הטייסים המסחריים בחברות המסחריות והוא לא רשאי לבחון מי יבחן אותו, אלא שהוא צריך להיבחן בידי בוחן של רת"א.

<אבישי פדהצור: רת"א ממנה לו את הבוחן.

<אבישי פדהצור: זאת אומרת, יש פה איזו מסננת אובייקטיבית.

<אבישי פדהצור: אנחנו סבורים שזה יקרב את הטייס, המדריך האישי הזה, מספיק לרמה הנדרשת ממנו לביצוע השירות שהוא מציע לציבור.

יצחק וקנין: הערות?

<עמרי טלמון: במציאות הישראלית, בחברות הקטנות, ישנם טייסים שעובדים בכמה חברות.

<עמרי טלמון: היום הם נדרשים לבצע מבחן רמה בכל חברה ועל כל מטוס.

<עמרי טלמון: אחד שהוא חבר שלי, צריך לעבור 12 מבחנים.

<עמרי טלמון: זה לא שמע הגיוני בכלל, כי אם הוא טוב פה הוא טוב גם שם.

<עמרי טלמון: אם הוא לא טוב פה אז הוא לא טוב שם.

<עמרי טלמון: אני מציע שייאמר באיזה מקום שאדם לא יעשה יותר ממבחן רמה אחת.

<עמרי טלמון: לא חשוב מה, אבל אם הוא עובד באווירון והטייס הראשי שם בחן אותו, אז זה טוב ל"מונאייר".

<גיורא רום: יש טעם בדבריו של עמרי.

<גיורא רום: ישבתי על זה לפני כמה ימים.

<גיורא רום: ביקשתי להידרש לנושא, שטייס נבחן צריך להיבחן על אותו מטוס בשלושה בתי ספר.

<גיורא רום: אנחנו נבדוק את זה.

<גיורא רום: גישתי מאוד דומה לגישתו של עמרי עם שינויים קלים.

<גיורא רום: אבל זה לא הדיון.

<גיורא רום: לכן לא ניסחנו את זה כי זה לא הדיון שבפנינו.

<גיורא רום: קונספטואלית אני חושב כמוהו.

יצחק וקנין: פה הדבר מוגדר בדיוק.

<איתי עצמון: רציתי לשאול לגבי פסקה 3 בתקנת משנה א'.

<איתי עצמון: למעשה מחילים כאן את תקנה 37 במספר שינויים.

<איתי עצמון: כשאני קורא את תקנת 37א בנוסח שכרגע אושר בוועדה, הסיפה אומרת כך: "ואולם המבחן לא ייערך ברציפות בידי אותו מחזיק ברישיון מדריך טייס, אלא אם כן אישר זאת המנהל מהטעמים שיירשמו".

<איתי עצמון: אם אנחנו מוחקים את התיבה "מחזיק ברישיון מדריך טייס, בין היתר, אז צריך גם כאן או למחוק את הסייפה או להתאים.

<אבישי פדהצור: הסיפא לא ישימה למקרה הזה כי במקרה של מדריך, מי שממנה את הבוחן זה רת"א.

<אבישי פדהצור: רת"א, חזקה עליה מכוח מנהלה, שהיא לא תמנה את אותו בוחן ברציפות לאותו אדם.

<איתי עצמון: אז צריך למחוק או להגיד שהסיפא לא תיקרא כי היא לא רלוונטית.

<ארז פלס: ברשותך, אני רק אומר ש-37א נותן שתי אפשרות, אחת זה בוחן או מדריך.

<ארז פלס: את הבוחן לא בוחר הנבחן ולכן זה אינו רלוונטי.

<איתי עצמון: אדוני, הבנתי את זה.

<איתי עצמון: לקרוא אני יודע.

<איתי עצמון: אם אני קורא את התקנה: "המבחן ייערך בידי בוחן", שזה בעצם השינוי, אז הסיפא ברמה הטכנית לא צריכה להיקרא בכלל.

<אבישי פדהצור: אנחנו נחדד את הנוסח.

יצחק וקנין: עוד הערות?

<שי פופר: אגודת התעופה מברכים מאוד על השינוי הזה.

יצחק וקנין: אם כך, אני מצביע על תקנה 38 סעיף 2, כולל התיקון שהוצע.

יצחק וקנין: בעד – רוב

יצחק וקנין: נמנעים – אין הסעיף אושר.

יצחק וקנין: הסעיף אושר, התקנה אושרה.

יצחק וקנין: תיקון 83, סעיף 3.

<אבישי פדהצור: תיקון תקנה 83 בתקנה 83 לתקנות העיקריות – בתקנת משנה (א), אחרי פסקה (2) יבוא: "(2א) הוא הוכיח ידע מקצועי כנדרש בתקנות אלה לקבלת רישיון טיס פרטי.

<אבישי פדהצור: "; במקום תקנת משנה (ג) יבוא: "(ג) טייס מתלמד בדאון לא יבצע טיסות ניווט יחיד בדאון וטייס מתלמד באווירון זעיר לא יבצע טיסות ניווט יחיד באווירון זעיר.

<אבישי פדהצור: ".

<אבישי פדהצור: אני אסביר: תקנה 83 לתקנות הרישיונות עניינה טיסת ניווט והיא קובעת את התנאים שבהם אדם צריך לעמוד בשביל לקיים טיסת ניווט.

<אבישי פדהצור: תקנה זאת תוקנה ב-2010 ותוך כדי תיקון היא קולקלה.

<אבישי פדהצור: זאת אומרת, נמחקו ממנה כמה מילים, לפיה באווירון זעיר אתה לא צריך שום הכשרה בשביל לבצע את הטיסה הזאת ולגבי דאון בכלל יש דאון, שספק אם הוא כתוב בעברית.

<אבישי פדהצור: "טייס בדאון לא ביצע טיסת ניווט יחיד בדאון".

<אבישי פדהצור: זאת טעות הקלדה, אני בדקתי את זה בקובץ הרשמי, כך זה פורסם.

<אבישי פדהצור: אנחנו כמובן מנסים לעשות סדר בעניין הזה.

<אבישי פדהצור: לכן אנחנו פשוט מחזירים את מה שהושמט ומחדדים את הנוסח.

<אבישי פדהצור: מה שאז נמחק.

<אבישי פדהצור: בשביל לטוס את טיסת הניווט יחיד הזאת אתה צריך להוכיח את הכישורים של בעל רישיון טייס פרטי, ידע מקצועי ולגבי ביצוע טיסות ניווט יחיד, טייס מתלמד בדאון לא יבצע טיסת ניווט יחיד וטייס מתלמד באווירון זעיר, לא יבצע טיסות ניווט יחיד באווירון זעיר.

<אבישי פדהצור: להבהיר חד משמעית את ההסדרים האלה, כפי שהם היו בעבר רק קולקלו בתיקון.

יצחק וקנין: אין הערות.

יצחק וקנין: אני מצביע על תיקון תקנה 83, סעיף 3.

יצחק וקנין: מי בעד? מי נגד?

יצחק וקנין: בעד – רוב

יצחק וקנין: נמנעים – אין הסעיף אושר.

יצחק וקנין: הסעיף אושר תיקון תקנה 103ג(4)

<אבישי פדהצור: "תיקון תקנה 103(ג) ב בתקנה 103(ג) לתקנות העיקריות – פסקאות (2),(3) ו- (4)(ד)- יימחקו; במקום פסקה (4)(ג) יבוא: "(ג) לעניין מי שמוגבל ברישיונו לבצע טיסות מקומיות בלבד – בתפקיד טייס מפקד של אווירון זעיר בטיסות מרחב, אלא אם כן צבר ניסיון נוסף של 10 שעות טיסה בתפקיד טייס מפקד מאז קיבל את רישיון הטיס שלו, עבר קורס בטיסות ניווט בידי מדריך טיס בעל הגדר אווירון זעיר ועמד במבחן בטיסות מרחב שערך לו בוחן כאמור בתקנה 36;".

<אבישי פדהצור: אני אסביר: תקנה 103 עניינה זכויות טייס פרטי וההגבלות החלות עליו.

<אבישי פדהצור: בתקנה זאת מעוגנים בין היתר העניינים שקשורים לתיקון שאנחנו מקדמים במקביל לתקנות ההפעלה, שקשורים בהטסת נוסע.

<אבישי פדהצור: מטבע הדברים, אם אנחנו מעבירים את ההסדר הזה לתקנות ההפעלה, אנחנו מבטלים את ההוראות שרלוונטיות לתקנות הרישיונות להטסת נוסע.

<אבישי פדהצור: זה כאילו ההמשך.

<אבישי פדהצור: זה לעניין 2, 3 ו-4(ד).

<אבישי פדהצור: לעניין החלפת פסקה 4(ג).

<אבישי פדהצור: נכון להיום ההגבלה היא גורפת.

<אבישי פדהצור: היא מתעלמת מתיקון שנעשה בתקנות הרישיונות בנוגע להכשרה של טייסי אז"מ, שהיום כבר לא נדרשים – הטייסים החדשים שמוכשרים התקנה הזאת למעשה לא חלה עליהם והיא חלה למעשה רק על מי שהוגבלו בעבר, ששללו את הרישיון לפני התיקון של 2010 ו-2011.

<אבישי פדהצור: אנחנו רוצים לחדד את זה.

<אבישי פדהצור: גם בשביל לחדד את הדין שחל עליהם וגם בשביל לאפשר להם להשתחרר ממגבלת הדין הזאת.

<אבישי פדהצור: לכן אנחנו רוצים להבהיר, קודם כל על מי זה חל.

<אבישי פדהצור: הכוונה היא מי שברישיונו יש הגבלה לבצע טיסות מקומיות בלבד.

<אבישי פדהצור: אנחנו משחררים אותו ומאפשרים לו לשחרר את עצמו מהגבלה הזאת, בזה שאנחנו שולחים אותו לעבור קורס בטיסות ניווט על-ידי מדריך בעל הגדר אווירון זעיר ועמידה במבחן מתאים.

<איתי עצמון: רציתי לשאול לגבי המונח טיסות מקומיות.

<איתי עצמון: בשיחה מוקדמת, כהכנה לדיון, שהיתה לי עם עורך הדין פדהצור, הבנתי שהמשמעות של המונח הוא לא פשוטו כמשמעו.

<איתי עצמון: כלומר, לא מדובר על טיסות שנערכות רק בתחומי מדינת ישראל.

<איתי עצמון: אם כך, אני חושב שצריך יהיה להגדיר את המונח או להבהיר את המונח הזה בהתאם למשמעות שלו, כפי שגם הוסבר בדברי ההסבר לתקנות.

<אבישי פדהצור: אני אסביר בתמצית ואני אציע נוסח חלופי.

<אבישי פדהצור: בגדול, ההגבלה הזאת אומרת שמי שיש לו אותם מורשה לטוס רק באזורים שהוגדרו במיוחד לביצוע הטיסות הללו במסגרת פרסומי המידע התעופתי של מדינת ישראל.

<אבישי פדהצור: לכן קוראים לזה טיסות מקומיות, מקומיות לבועה.

<אבישי פדהצור: יכול להיות שזה מתנגש עם הפרשנות - - -

<איתי עצמון: לבועה?

<אבישי פדהצור: כך קוראים לזה.

<אבישי פדהצור: זה אזור שיועד לטיסות אז"מים.

<אבישי פדהצור: לאז"מים יש להם כל מיני מאפיינים מיוחדים מבחינת הגובה ומבחינת המכשור שלהם.

<גיורא רום: אבישי, אתה נכנס יותר מידי לפרטים.

<גיורא רום: בועה זה אזור הטיסות של האז"מים.

<אבישי פדהצור: לכן אני מציע נוסח כדלקמן: "לעניין מי שמוגבל ברישיונו לבצע טיסה שאינה מחויבת בהגשת תכנית טיסה לפי הפמ"ת (local flights only), בתפקיד טייס מפקד".

<אבישי פדהצור: שזאת השפה שמופיעה ברישיון פיזית, בשביל שלא יהיה ספק בפרשנות.

<אבישי פדהצור: זה הנוסח שאני מציע.

יצחק וקנין: אין הערות.

יצחק וקנין: אני מצביע על תיקון תקנה 103ג(4), כולל השינוי שביקשתם.

<איתי עצמון: יש שינוי נוסח בעניין טיסות מקומיות, כפי שהקריא הרגע עו"ד פדהצור.

יצחק וקנין: מי בעד?

יצחק וקנין: מי נגד?

יצחק וקנין: בעד – רוב

יצחק וקנין: נמנעים – אין התקנה וסעיף 4 אושרו.

יצחק וקנין: התקנה וסעיף 4 אושר.

יצחק וקנין: תיקון תקנה 122, סעיף 5.

<אבישי פדהצור: "תיקון תקנה 122 5.

<אבישי פדהצור: בתקנה 122 לתקנות העיקריות, פסקה (5) - תימחק.

<אבישי פדהצור: " תקנה 122, עניינה זכויות טייס מסחרי שברישיונו הגדר אווירון.

<אבישי פדהצור: שם פסקה 5 מספרת לנו שהוא יכול לשמש כטייס מפקד באווירון זעיר, בתנאים כאלה ואחרים, אם יש לו גם הגדר אווירון זעיר.

<אבישי פדהצור: כמובן שזאת אמירה מיותרת, כי הזכות שלו להטיס את האווירון הזעיר נובעת מהגדר האווירון ולכן אנחנו מציעים למחוק את הפסקה הזאת.

<אבישי פדהצור: היא מיותרת וחוזרת על הוראות שממילא קיימות.

יצחק וקנין: אין הערות.

יצחק וקנין: מי בעד?

יצחק וקנין: בעד – רוב

יצחק וקנין: נמנעים – אין תיקון תקנה 122(5) אושר.

יצחק וקנין: אושר.

יצחק וקנין: תיקן תקנה 122(6)

<אבישי פדהצור: "6.

<אבישי פדהצור: בתקנה 122א לתקנות העיקריות - במקום פסקה (2) יבוא: "(2) זכות לשמש טייס מפקד באווירון זעיר המופעל בטיסה מסחרית בתנאי כטר"מ וכט"ר ביום בלבד.

<אבישי פדהצור: " כטר"מ זה כללי טיסת ראייה מבוקרת וכט"ר זה כללי טיסת ראייה.

<אבישי פדהצור: זה מסתמך על ראייה בלי מכשירים.

<אבישי פדהצור: "2.

<אבישי פדהצור: פסקה (3) תימחק".

<אבישי פדהצור: תקנה 122א עניינה זכויות טייס מסחרי שברישיונו הגדר אווירון זעיר.

<אבישי פדהצור: בפסקה 2 אנחנו מחדדים את הנוסח.

<אבישי פדהצור: הנוסח היום הוא קצת יותר מסורבל.

<אבישי פדהצור: אנחנו מאחדים את התנאים באותו רצף.

<אבישי פדהצור: לגבי פסקה 3, עניינה בין היתר, הטסת נוסע.

<אבישי פדהצור: כמו שאמרנו, כל נושא הטסת הנוסע באז"מ עובר לתקנות ההפעלה ולכן אין צורך בהסדר הזה במסגרת תקנות הרישיון.

<אבישי פדהצור: לכן אנחנו מציעים למחוק את הפסקאות הללו.

יצחק וקנין: אין הערות

יצחק וקנין: בעד – רוב

יצחק וקנין: נמנעים – אין תיקון תקנה 122(6) אושר.

יצחק וקנין: תיקון תקנה 122(6) אושר.

יצחק וקנין: תיקון תקנה 123(7)

<אבישי פדהצור: "תיקון תקנה 127 סעיף 7 בתקנה 123 לתקנות העיקריות, פסקה (3) תימחק".

<אבישי פדהצור: זה אותו סיפור כמו שהיה לנו קודם.

<אבישי פדהצור: תקנה 123 עניינה זכויות טייס מסחרי שברישיונו הגדר הליקופטר.

<אבישי פדהצור: שם אומרים שאם יש לך גם הגדר אווירון זעיר, מותר לך להטיס זה אווירון זעיר.

<אבישי פדהצור: זה מיותר.

<אבישי פדהצור: אם יש לו הגדר אווירון זעיר מכוח ההוראות הללו מותר לו ולא מכוח הגדר הליקופטר.

<אבישי פדהצור: אנחנו מציעים למחוק את הפסקה הזאת.

יצחק וקנין: אין הערות.

יצחק וקנין: מי בעד?

יצחק וקנין: מי נגד?

יצחק וקנין: בעד – רוב

יצחק וקנין: נמנעים – אין תיקון תקנה 123(7) אושר.

יצחק וקנין: התיקון אושר.

יצחק וקנין: תיקון תקנה 125(8).

<אבישי פדהצור: "8.

<אבישי פדהצור: בתקנה 125 לתקנות העיקריות, בפסקה (3), במקום "37" יבוא "38".

<אבישי פדהצור: תקנה 125 עניינה שמירת זכויות של טייס מסחרי.

<אבישי פדהצור: אחת מהדרישות לשמירת הזכויות שלו זה אותו מבחן רמה, שדיברנו עליו קודם.

<אבישי פדהצור: דא עקא, בשעתו נפלה שגגה והיתה הפנייה לתקנה 37, שעוסקת בכלל בטייס פרטי.

<אבישי פדהצור: לכן אנחנו מבקשים לתקן את ההפניה ולהפנות לתקנה 38, שהיא הנכונה לעניין זה.

יצחק וקנין: אין הערות.

יצחק וקנין: מי בעד?

יצחק וקנין: מי נגד?

יצחק וקנין: בעד – רוב

יצחק וקנין: נמנעים – אין תיקון תקנה 125(8) אושר.

יצחק וקנין: אושר.

<אבישי פדהצור: "9.

<אבישי פדהצור: בתקנה 132 לתקנות העיקריות, פסקה (3) - תימחק.

<אבישי פדהצור: " תקנה 132 לתקנות הרישיונות עניינה זכויותיו של טייס הובלה בנתיבי אוויר.

<אבישי פדהצור: לפי פסקה 3 לאותה תקנה, טייס תובלה בנתיבי אוויר מותר לו, מעצם החזקתו ברישיון טייס תובלה נתיבי אוויר להטיס אז"מ, בלי שיש לו הגדר ובלי שיש לו רישיון.

<אבישי פדהצור: אנחנו סבורים שההסדר הזה לא נכון.

<אבישי פדהצור: ההסדר הזה גם לא נהג בפועל.

<אבישי פדהצור: טייסים בעלי רישיון טייס הובלה בנתיבי אוויר שרצו להטיס אז"מ, נדרשו לרישיון אז"מ.

<אבישי פדהצור: לכן אנחנו מבקשים למחוק את הפסקה הזאת.

יצחק וקנין: אין הערות.

יצחק וקנין: מי בעד?

יצחק וקנין: מי נגד?

יצחק וקנין: בעד – רוב

יצחק וקנין: נמנעים – אין תיקון תקנה 132(9) אושר.

יצחק וקנין: התיקון אושר.

<אבישי פדהצור: "ביטול התוספת השמינית.

<אבישי פדהצור: 10.

<אבישי פדהצור: התוספת השמינית לתקנות העיקריות - בטלה.

<אבישי פדהצור: " כאן זה כל מיני קיצורי פז"מ, קיצוצים בשעות טיסה שנדרשות לצורך הטסת נוסע.

<אבישי פדהצור: הואיל וכל ההסדר בעניין הטסת נוסע עובר לתקנות ההפעלה, גם הזנב הזה צריך להימחק מתקנת הרישיונות ויקבל את הביטוי המתאים לו בתקנות ההפעלה.

יצחק וקנין: אין הערות.

יצחק וקנין: מי בעד?

יצחק וקנין: מי נגד?

יצחק וקנין: בעד – רוב

יצחק וקנין: נמנעים – אין סעיף 10 אושר.

יצחק וקנין: סעיף 10 אושר.

<אבישי פדהצור: "תחילה 11.

<אבישי פדהצור: (א) תחילתן של תקנות אלה, 30 ימים מיום פרסומן (להלן - יום התחילה).

<אבישי פדהצור: הוראת מעבר" (ב) על אף האמור בתקנת משנה א, תחילתו של הקטע המתחיל במילים "ואולם המבחן לא ייערך ברציפות", בסיפא לתקנה 37א כנוסחה בתקנה 1, 2 לתקנות אלה, 60 ימים מיום התחילה".

<אבישי פדהצור: כמו שאמרנו קודם, אנחנו מוסיפים בתקנה 37 הגבלה שלא קיימת היום, על זה שאדם לא יוכל לשמש ברציפות כבוחן, על-מנת לאפשר לכל מי שכבר קבענו בחינות, למצות את התקופה.

<אבישי פדהצור: אנחנו אומרים שההוראה הזאת תחול רק בעוד 60 ימים מיום התחילה.

יצחק וקנין: אין הערות.

יצחק וקנין: אני מצביע על סעיף 11 כפי שהוקרא.

יצחק וקנין: מי בעד?

יצחק וקנין: מי נגד?

יצחק וקנין: בעד – רוב

יצחק וקנין: נמנעים – אין סעיף 11 אושר.

יצחק וקנין: סעיף 11 אושר.

<איתי עצמון: לגבי מועד התחילה, אני מניח שהמועד יותאם לתיקון המקביל בתקנות ההפעלה ואתם תפרסמו את זה יחד ברשומות.

<אבישי פדהצור: אנחנו לא נגיש לשר לחתימה ולא נבקש את הפרסום, אלא בצוותא חדא, אחרת אין לזה משמעות.

יצחק וקנין: אנחנו סיימנו את אישור התקנות.